钦定古今图书集成/明伦汇编/交谊典/第013卷 > 《伤友人赋》〈有序〉江淹
## 钦定古今图书集成/明伦汇编/交谊典/第013卷 > 《伤友人赋》〈有序〉江淹

仆之神交者，尝有陈郡之袁炳焉。有逸才，有妙赏，博学多闻，才明敏而识奇异，仆以为天下绝伦。黯与秋草同折，今不复见矣。既而陈书有念，横瑟无从，虽乏张范通灵之感，庶同嵇向笃徒之哀。乃为辞曰：

泫然沾衣兮，悲袁友之英秀。系神绪而作氏，嗣灵枝
而启胄。轹四代而式昌，洎十叶而克茂。友人之生，川
岫降明，峻调迥韵，慧志聪情，倜傥远度，寂寥灵素。文
攀渊卿，史类迁固。譬如冬雪既洁，将似秋月至澈。乃
上代而少双，故叔世而旷绝。吊蕙若之暂芳，恸琬琰之永阙。余既好于斯友，乃神交于一顾。邈畴年之缱
绻，窈生平之游遇。既游遇兮可寻，乃协好兮契心。怀
爱重于素璧，结分珍于黄金，拾一代而笑浅，访古人
而求深，故高术而共迳，岂异袖而同襟？尔挂情于霜
柏，我发意于冬桂，掔千品之消散，镜百候之衰替。带
瑶玉而争光，握隋珠而比丽。披图兮照籍，抽经兮阅
史。共检兮雒书，同析兮河纪。既思游兮百说，亦穷精
兮万里。爱诗文之绮发，赏赋艳兮锦起。罄古今之宝
赆，殚竹素之琛奇。信朝日之徒昃，属夜星之空移。揽
秋实于西苑，摘春华于东池。蚤同岁于上京，未满年
于下国。尔湘水兮深沈，我前山兮眇默。惟音华与书
酒，伊楚越兮南北。余结谊兮梁门，复从宦兮朱藩。何
人遥而困阻，而天道之匪存。凋碧玉之神树，销紫石
之灵根。永远书于《江澨》，结深痛于尔魂。魂绵昧其若
绝，泣萦盈其若结。𠫤妙赏之不留，悼知音之已逝。金
虽重而见铸，桂徒芳而被折。百年一尽兮，贵扬蕤于
后烈。